Man vas na Vryheid-plaasaanvalBilly van Rooyen en sy vrou, Karlien. Foto: Facebook Maj. Shooz Magudulela, woordvoerder van die polisie, het gesê die 33-jarige verdagte staan tereg op twee aanklagte van moord, ŉ aanklag van poging tot moord en ŉ aanklag van huisbraak. Die polisie is steeds op soek na die verdagte se 11 ander medepligtiges. Maroela Media het vroeër berig Billy van Rooyen (37) en sy skoonpa, Ronnie Lombard (62), is dood nadat hulle deur 12 verdagtes op die familie se plaas in die Swart Umfolozi-distrik, naby Gluckstadt, oorval en geskiet is. Billy se pa, Lood van Rooyen (76), is ook in die aanval beseer. Die verdagtes het met ŉ onbekende bedrag kontant gevlug. Die polisie het verlede week gesê ses mans is dieselfde aand in die omgewing vasgetrek en deur die polisie ingeneem vir ondervraging. Hulle is egter nie formeel aangekla nie, omdat hulle nie sonder twyfel met die voorval verbind kon word nie. Lt.genl. Mmamonnye Ngobeni, die provinsiale polisiekommissaris, het ŉ beroep op die gemeenskap gedoen om na vore te kom met inligting oor die oorblywende verdagtes wat by die aanval betrokke was. ŉ Gesamentlike gedenkdiens vir Billy van Rooyen en Lombard is Woensdag in die NG Moedergemeente in Vryheid gehou.